Document ID: 32012R0508

A BIZOTTSÁG 508/2012/EU VÉGREHAJTÁSI RENDELETE
(2012. június 20.)
a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról szóló 1235/2008/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre (1) és különösen annak 33. cikke (2) bekezdésére, 33. cikke (3) bekezdésére, 38. cikke d) pontjára, valamint 40. cikkére,
mivel:
(1)
Az 1235/2008/EK bizottsági rendelet (2) végrehajtása során nyert tapasztalatok alapján a rendelet céljaira elegendő az illetékes hatóság által az ellenőrzéseknek az adott harmadik országban való elvégzésére elismert ellenőrző hatóság vagy hatóságok, illetve ellenőrző szerv vagy szervek nevének és internetcímének közzététele. Ugyanakkor helyénvaló továbbra is megkövetelni az adott harmadik országban az Unió területére történő behozatalra vonatkozó tanúsítványok kiállításáért felelős hatóság vagy hatóságok, illetve ellenőrző szerv vagy szervek kódszámának közzétételét.
(2)
Az egyenértékűségi rendszer végrehajtása során nyert tapasztalatok alapján az egyenértékűség tekintetében elismert harmadik országokat első lépésként hároméves próbaidőre indokolt felvenni az 1235/2008/EK rendelet 7. cikkében említett jegyzékbe. Amennyiben a szóban forgó ország ezt követően is megfelel a 834/2007/EK és az 1235/2008/EK rendeletben előírt követelményeknek, valamint benyújtotta a Bizottságnak a szükséges garanciákat, akkor helyénvaló a jegyzékben való feltüntetésének érvényességére vonatkozó határidőt meghosszabbítani.
(3)
A nemzetközi kereskedelem zavartalan működésének biztosítása, valamint a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletben (3) és a 834/2007/EK rendeletben meghatározott szabályok közötti átmenet elősegítése érdekében az 1235/2008/EK rendelet 19. cikke lehetővé teszi a tagállamok számára, hogy az új behozatali szabályok működéséhez szükséges intézkedések kidolgozásáig eseti alapon továbbra is engedélyezhessék importőrök számára termékeknek az Unió piacán való forgalomba hozatalát. Az ilyen engedélyek kiadásának lehetőségét az 1235/2008/EK rendelet III. mellékletében foglalt országjegyzék létrehozásával párhuzamosan célszerű fokozatosan megszűntetni.
(4)
Az Unióban egyenértékűnek elismert harmadik országok esetében már nincs szükség az ilyen engedélyek tagállamok általi kiadására.
(5)
Ugyanakkor az egyenértékűségi rendszerhez kapcsolódóan szerzett tapasztalatok azt mutatják, hogy egyes esetekben egy adott harmadik ország elismerésének alkalmazási körét - technikai okokból - az adott országból származó egyes termékkategóriákra vagy termékekre célszerű korlátozni.
(6)
Ezért helyénvaló tisztázni, hogy a tagállamok 2014. június 30-ig engedélyt adhatnak az 1235/2008/EK rendelet III. mellékletében szereplő harmadik országból importált termékekre, amennyiben a szóban forgó importált termékek nem tartoznak az adott harmadik országra vonatkozó jegyzékben szereplő termékkategóriák és/vagy származás alá.
(7)
Előfordulhat, hogy egyes tagállamok 2012. július 1-jét megelőzően korlátlan időre adtak az 1235/2008/EK rendelet 19. cikke (1) bekezdésének első albekezdése szerinti engedélyt. Indokolt úgy rendelkezni, hogy az ilyen behozatali engedélyek legkésőbb 2014. július 1-jén érvényüket veszítsék.
(8)
A tapasztalatok szerint adott esetben nehézséget okoz a termékeknek az 1235/2008/EK rendelet III. mellékletében szereplő termékkategóriák szerinti besorolása. A tapasztalatok és a beérkezett információk alapján célszerű tisztázni, hogy bizonyos termékek nem sorolhatók be az említett termékkategóriák alapján.
(9)
Az Egyesült Államokból az Unió területére behozott ökológiai bor tekintetében az egyesült államokbeli hatóságok vállalták, hogy - 2012. augusztus 1-jétől addig az időpontig, amikor egy közös munkacsoport keretében végzett vizsgálat keretében igazolást nyer az ökológiai bor előállítására vonatkozó szabályok egyenértékűsége - alkalmazzák a 203/2012/EU bizottsági végrehajtási rendelettel (4) módosított, az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról szóló, 2008. szeptember 5-i 889/2008/EK bizottsági rendelet (5) által az ökológiai bor tekintetében megállapított szabályokat, valamint tanúsítják az azoknak való megfelelést. Következésképp célszerű tisztázni, hogy 2012. augusztus 1-jétől a bor felvételre kerül az 1235/2008/EK rendelet III. mellékletében az Egyesült Államokra vonatkozóan feltüntetett termékkategóriák alá.
(10)
Az 1235/2008/EK rendelet III. mellékletében szereplő országokra vonatkozó termékkategóriák leírását indokolt összhangba hozni a IV. mellékletben meghatározott kategóriákkal.
(11)
Az 1235/2008/EK rendelet III. mellékletében szereplő jegyzékben való feltüntetés érvényességének határideje Tunézia esetében 2012. június 30-án lejár. Mivel Tunézia a Bizottságnak az 1235/2008/EK rendelet 9. cikkének (2) bekezdése szerinti kérése ellenére nem nyújtott be elegendő tájékoztatást ellenőrzési rendszerével kapcsolatban, a feltüntetés érvényességének határidejét csak 1 évre indokolt meghosszabbítani.
(12)
A Costa Rica-i, az indiai, a japán és a tunéziai hatóságok új ellenőrző és tanúsítványt kibocsátó szervek felvételére kérték a Bizottságot, és benyújtották a szükséges garanciákat arra vonatkozóan, hogy e szervek eleget tesznek az 1235/2008/EK rendelet 8. cikkének (2) bekezdésében megállapított előfeltételeknek. A Costa Rica-i hatóságok tájékoztatták a Bizottságot, hogy a Mayacert nevű ellenőrző szervet többé nem ismerik el, és kérték a jegyzékből való törlését. Az Egyesült Államok illetékes hatósága tájékoztatta a Bizottságot, hogy a „Louisiana Department of Agriculture” nevű ellenőrző szerv már nem rendelkezik akkreditációval, ezért törölni kell a jegyzékből.
(13)
Az 1267/2011/EU végrehajtási rendelettel (6) módosított 1235/2008/EK rendelet IV. melléklete tartalmazza azon illetékes ellenőrző szervek és ellenőrző hatóságok jegyzékét, amelyek az egyenértékűség tekintetében harmadik országokban ellenőrzéseket végezhetnek és tanúsítványokat állíthatnak ki. A Bizottság a beérkezett kiegészítő információk alapján folytatta a 2009. október 31-ig beérkezett, felvétel iránti kérelmek elbírálását, és elbírálta a 2010. október 31-ig beérkezett kérelmeket. Indokolt úgy rendelkezni, hogy kizárólag azok az ellenőrző szervek és ellenőrző hatóságok kerüljenek felvételre a jegyzékbe, amelyek tekintetében a beérkezett információk összességének vizsgálata azzal a megállapítással zárult, hogy az adott szerv vagy hatóság megfelel az idevágó követelményeknek. Az 1235/2008/EK rendelet IV. mellékletében felsorolt ellenőrző szervek nevei bizonyos esetekben rövidítve szerepelnek. Az áttekinthetőség érdekében indokolt az említett melléklet helyébe másik mellékletet léptetni.
(14)
Az 1235/2008/EK rendeletet ezért ennek megfelelően módosítani kell.
(15)
Az e rendeletben előírt intézkedések összhangban vannak az ökológiai termeléssel foglalkozó szabályozási bizottság véleményével,
ELFOGADTA EZT A RENDELETET:
1. cikk
Az 1235/2008/EK rendelet a következőképpen módosul:
1.
A 7. cikk (2) bekezdésének e) és f) pontja helyébe a következő szöveg lép:
„e)
a d) pontban említett illetékes hatóság által az ellenőrzések elvégzésére elismert ellenőrző hatóság vagy hatóságok, illetve ellenőrző szerv vagy szervek neve és internetcíme;
f)
az adott harmadik országban az Unió területére történő behozatalra vonatkozó tanúsítványok kiállításáért felelős hatóság vagy hatóságok, illetve ellenőrző szerv vagy szervek neve, internetcíme és kódszáma;”
2.
A 8. cikk (4) bekezdésének helyébe a következő szöveg lép:
„(4) A Bizottság elbírálja, hogy a (2) bekezdésben említett technikai dokumentáció és a (3) bekezdésben említett információk kielégítők-e, és ezek után határozhat az adott harmadik ország elismeréséről és a jegyzékbe hároméves időszakra történő felvételéről. Ha a Bizottság úgy ítéli meg, hogy a 834/2007/EK rendeletben és e rendeletben meghatározott feltételek továbbra is teljesülnek, dönthet úgy, hogy az említett hároméves időszakon túl meghosszabbítja az adott harmadik országnak a jegyzékben való feltüntetését.
A első albekezdésben említett határozatot a 834/2007/EK rendelet 37. cikkének (2) bekezdésében említett eljárásnak megfelelően kell meghozni.”
3.
A 19. cikk a következőképpen módosul:
a)
az (1) bekezdés a következőképpen módosul:
i.
az első albekezdés a következő mondattal egészül ki:
„Egy tagállam illetékes hatósága azonos feltételek mellett kiadhat ilyen engedélyt a 834/2007/EK rendelet 33. cikkének (2) bekezdésében említett jegyzékben szereplő harmadik országokból behozott termékekre is, amennyiben a szóban forgó importált termékek nem tartoznak az adott harmadik országra vonatkozó jegyzékben szereplő termékkategóriák és/vagy származás alá.”
ii.
a harmadik albekezdés a következő mondattal egészül ki:
„A 2012. július 1-je előtt kiadott engedélyek legkésőbb 2014. július 1-jén érvényüket vesztik.”
b)
a (6) bekezdést el kell hagyni.
4.
A III. melléklet helyébe e rendelet I. mellékletének szövege lép.
5.
A IV. melléklet helyébe e rendelet II. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk 3. a) pontjának ii. alpontját és 5. pontját azonban 2012. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 20-án.

Labels: 3
17